Dzeldas pilskalns

Dzeldas pilskalns (arī Dzelzgales pilskalns) atrodas Kuldīgas novada Nīkrāces pagastā. Pilskalnu savos darbos pirmais pieminējis Augusts Bīlenšteins.

Pilskalns atrodas netālu no Kojas upes labā krasta. 3 kilometrus uz austrumiem no pilskalna atrodas Lieldzeldes muiža.

Pilskalns ierīkots 13 m augstā uzkalnā, kas radies no Kojas upītes ūdeņu grauzumiem. Dabīgais kalna cilnis ar rakumiem un nelieliem uzbedumiem pārveidots tā, ka plakuma vidū palicis ap 2 m augsts uzkalniņš 15 m caurmērā. Ziemeļu un austrumu pusē, kur pilskalna nogāze zemāka, gar plakuma malu redzamas uzbeduma atliekas. Dienvidaustrumu pusē pilskalns sabojāts grants grābšanas ietekmē. Grants bedrē redzams pusmetru biezs mītņu slānis ar bagātu ogļu un pelnu saturu.

Pilskalns apaudzis priedēm, tāpat kā apkārtne. Redzams, ka zeme pilskalna apkārtnē senāk arta, jo samanāmas vagas un noarumi.

 Atsauces 

 Ārējās saites 
 Dzeldas pilskalns

Kategorija:Pilskalni Kurzemē
Kategorija:Nīkrāces pagasts
Kategorija:Arheoloģiskie pieminekļi Latvijā